Xitzun kꞌiꞌn Jesús cyuꞌn.
Jawtzun tikan Jesús tcrus ex xiꞌ tuj lugar Tbakil Wibaj tbi,
atzun tuj yol ebrey,
Gólgota tbi.
Ex atzun jaw kꞌoꞌn Jesús twitz crus cyuꞌn,
ex at cabetl xjal e jaw kꞌoꞌn twitz crus tucꞌil,
jun tuj jun ttxlaj ex jun tuj juntl ttxlaj,
atzunte Jesús tuj tmijil.
Ex cub ttzꞌiban Pilat jun yol ex jax tkꞌoꞌn twitz crus,
in tmaꞌn cyjaꞌ:
Jesús aj Nazaret,
Rey cye xjal judiy.
Ex nimcu xjal judiy jaw cyschꞌiꞌn ju yol lu,
porque aju lugar jatum otok jaw kꞌoꞌn Jesús twitz crus nikayintok taꞌ ttxaꞌn tnam,
ex aju yol lu tzꞌibantok tuj yol ebrey,
tuj yol grieg,
ex tuj yol latín.
Atzun ke nejenel cye pal cye xjal judiy xi cymaꞌn te Pilat:
—Miꞌn cub ttzꞌibana icju:
Rey cye xjal judiy;
nok oꞌcx tzꞌibancuya cyjaꞌ:
Ax o kꞌmante:
Akine Rey cye xjal judiy.
Pero xi ttzakꞌweꞌn Pilat:
—Aju ma cub ntzꞌibane mlay chꞌexpet.
Tejtzun tjaw kꞌoꞌn Jesús twitz crus cyuꞌn soldad,
tzaj cyiꞌn t-xbalun,
cyaje paꞌn el cyuꞌn,
jun te junjun soldad.
Ax icx tzaj cyiꞌn ju tcamiẍ,
mintiꞌ slapbil te,
junx chemben te tcyakil.
Cymatzun cyxolx:
—Miꞌn cub ksbitꞌun,
nok oꞌcx e tjaw kin swert tiꞌj tuꞌntzun tel knicꞌ tiꞌj alcye cxel kꞌinte.
O cybincha jlu tuꞌntzun tjapun aju tzꞌiban tuj Tuꞌjil chi in tmaꞌn:
E oc ten kꞌil swert tiꞌj nxbalune ex baj cysipan ke nxbalune cyxolx,
chi tuj Tuꞌjil.
Atzun jlu cybincha ke soldad.
Ex waꞌltok ttxuꞌ Jesús t-xe crus jatum jaw kꞌoꞌn Jesús,
tucꞌix titzꞌin ttxuꞌ Jesús,
tucꞌix Mariy aju t-xuꞌjil Cleofas,
tucꞌix Mariy aj Magdala.
Tej tlonte Jesús ttxuꞌ ex tucꞌix ju xnakꞌtzben aju cꞌujlaꞌnxix tuꞌn ax waꞌltok,
xi tmaꞌn Jesús te ttxuꞌ:
—Nan,
atzun tala jlu.
Ax icx xi tmaꞌn teju xnakꞌtzben:
—Atzun ttxuꞌya jlu.
Ex biꞌx xi tiꞌn ju xnakꞌtzben ttxuꞌ Jesús tuꞌn tten tuj tja.
Tbajlenxitzun jlu,
tma Jesús:
—In chin txkete.
O tma jlu tuꞌntzun tjapun aju tzꞌiban tuj Tuꞌjil,
porque baꞌntok tuꞌn otok japun tcyakil.
Ex tcubtok jun xar nojni tuꞌn vinagre;
cuꞌxtzun cykꞌoꞌn xjal jun esponja tuj vinagre,
oc cycꞌaloꞌn twiꞌ jun tal tzeꞌ hisopo tbi,
ex jax cykꞌoꞌn tuj ttziꞌ.
Tejtzun t-xi ttzꞌuban Jesús chꞌin vinagre,
tma:
—Ma japun tcyakil.
Cubtzun mocꞌeꞌ twiꞌ ex cyimtzun.
Atzun cye xjal judiy e cubsan twitz Pilat tuꞌn tcub tokin cykan keju otok che jaw kꞌoꞌn twitz crus ex tuꞌn tcuꞌtz kꞌiꞌn cyximlal,
porque atzun kꞌij tuꞌn tbant cyten xjal judiy tuꞌn ticꞌset Xjan Kꞌij;
cyjaꞌtzun miꞌn cyaj tuꞌn tcyaj ten cyximlal twitz crus tuj kꞌij te ojlabl,
porque aju kꞌij te ojlabl lu maꞌxix toclen.
E pontzun ke soldad,
ex cub cytokin tkan ju tnejel;
ax icx cub cytokin tkan ju tcabin,
akeju e jaw kꞌoꞌn twitz crus tucꞌil Jesús.
Tejtzun cypon tiꞌj Jesús,
mintiꞌ cub cytokin tkan,
porque o cyil otok cyim.
Pero at jun soldad oc t-xayuꞌn ttxlaj t-xuꞌc Jesús tuꞌn lans,
ex etz naj chicꞌ tucꞌix aꞌ.
Ex aju o queꞌyinte jlu in xi tchicꞌbaꞌn ax toc tiꞌj,
ex aju tyol in xi tchicꞌbaꞌn axix toc;
porque baꞌn tuꞌn aju yol in tmaꞌn ax toc,
tuꞌntzun icx cyeye tuꞌn t-xi cyocslaꞌne.
Porque tcyakil jlu o baj tiꞌj Jesús tuꞌntzun tjapun aju tzꞌiban tuj Tuꞌjil chi in tmaꞌn:
Mlay cub tokin tbakil,
chi tuj Tuꞌjil.
Ax icx in tmaꞌntl tuj Tuꞌjil:
Cꞌoquel cyqueꞌyin aju xjal baj cyxayuꞌn.